2018. gada aprīlī Noteikumi Nr.

Rīgā (prot. Nr.   .§)

**Noteikumi par prasībām komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības kontroles kārtību**

*Izdoti saskaņā ar* [*Ceļu satiksmes likuma*](https://likumi.lv/ta/id/45467-celu-satiksmes-likums)[*22. panta*](https://likumi.lv/ta/id/45467-celu-satiksmes-likums#p22) *ceturto daļu*

**I. Vispārīgais jautājums**

1. Noteikumi nosaka prasības komersantiem, izglītības iestādēm un speciālistiem, kas nodrošina traktortehnikas vadītāju apmācību, traktortehnikas vadītāju apmācības programmas, kā arī traktortehnikas vadītāju apmācības procesa kontroles kārtību.

**II. Prasības izglītības iestādēm, kas sagatavo traktortehnikas vadītājus**

2. Traktortehnikas vadītājus drīkst apmācīt komersanti un izglītības iestādes (turpmāk – izglītības iestādes), kas ir saņēmuši Valsts tehniskās uzraudzības aģentūras (turpmāk – aģentūra) izsniegtu mācību atļauju (1. pielikums).

3. Lēmumu par mācību atļaujas izsniegšanu pieņem aģentūras izveidota komisija. Komisijas sastāvā ir vismaz pieci aģentūras un Zemkopības ministrijas pārstāvji.

4. Lai saņemtu mācību atļauju, izglītības iestāde aģentūrā iesniedz:

4.1. iesniegumu, kurā iekļauj šādas ziņas:

4.1.1. izglītības iestādes nosaukumu, reģistrācijas numuru un juridisko adresi;

4.1.2. kuru kategoriju traktortehnikas vadītājus paredzēts sagatavot;

4.1.3. teorētiskās mācību vietas platību, adresi, kadastra numuru, stāva plānu vai telpu grupas plānu;

4.1.4. praktisko mācību vietas adresi, platību, kadastra numuru un kadastrālajā uzmērīšanā iegūtos telpiskos datus par zemes vienību;

4.2. to pasniedzēju sarakstu, kuri nodrošinās mācības;

4.3. pasniedzēju izglītību apliecinošu dokumentu kopijas;

4.4. traktortehnikas un tās piekabes sarakstu, ar kuru notiks praktiskās mācības, norādot šādu informāciju par traktortehniku:

4.4.1. reģistrācijas numuru;

4.4.2. grupu;

4.4.3. marku;

4.4.4. turētāju;

4.4.5. īpašnieku;

4.4.6. turētāja adresi;

4.4.7. pilnu masu;

4.5. traktortehnikas vai tās piekabes nomas līguma kopiju, ja traktortehnika vai tās piekabe tiek nomāta;

4.6. mācību telpas īpašumtiesības apliecinošu dokumentu kopiju vai telpu nomas līgumu, ja mācību telpa tiek nomāta;

4.7. apmācības laukuma īpašumtiesības apliecinošu dokumentu kopiju vai apmācības laukuma nomas līguma kopiju, ja tas tiek nomāts.

5. Aģentūra piecu darbdienu laikā pēc šo noteikumu 4. punktā minēto dokumentu saņemšanas pārbauda mācību materiālās bāzes atbilstību šo noteikumu 6. punktā minētajām prasībām un sagatavo mācību materiālās bāzes pārbaudes aktu (2. pielikums).

6. Izglītības iestādei ir:

6.1. vismaz viena piemērota lieluma mācību telpa, kura atbilst normatīvajiem aktiem par darba aizsardzības, ugunsdrošības, vides un higiēnas prasībām izglītības iestādēm un kurā atrodas:

6.1.1. mācību uzskates līdzekļi izdales materiālu veidā;

6.1.2. darba kārtībā esošs transportlīdzekļu satiksmes regulēšanas luksofors vai tā makets vai datorprogramma, ar kuras palīdzību iespējams demonstrēt visus iespējamos luksofora signāla darbības režīmus;

6.1.3. stendi vai datorprogrammas un prezentāciju iekārtas ceļazīmju un ceļa horizontālo un vertikālo apzīmējumu mācīšanai. Ceļazīmju un ceļa apzīmējumu simbolika atbilst normatīvajiem aktiem ceļu satiksmes drošības jomā;

6.1.4. stendi ar attēliem (ne mazākiem par A3 formātu), maketi vai datorprogrammas, kas atspoguļo atbilstošās kategorijas traktortehnikas uzbūvi un galvenos mehānismu mezglus;

6.1.5. vertikāli novietota tāfele vai virsma;

6.1.6. mācību vieta katram apmācāmajam ar sēdvietu un galdu;

6.1.7. redzamā vietā novietota mācību atļaujas kopija;

6.1.8. informatīvie materiāli par traktortehnikas vadītāju apmācības kārtību un traktortehnikas vadītāja kvalifikācijas eksāmena pieņemšanas, vērtēšanas un vadītāja apliecības iegūšanas kārtību;

6.2. visiem pieejamas labierīcības nodarbību ēkā;

6.3. garderobe vai drēbju pakaramie mācību telpā atbilstoši vietu skaitam;

6.4. tās kategorijas mācību traktortehnika, kuras kategorijas vadītājus izglītības iestāde sagatavo:

6.4.1. TR1 kategorija – traktors ar pilnu masu līdz 7500 kilogramiem un traktora piekabe ar pilnu masu līdz 7500 kilogramiem;

6.4.2. TR2 kategorija – traktors ar pilnu masu virs 7500 kilogramiem un traktora piekabe ar pilnu masu virs 5000 kilogramiem;

6.4.3. TR3 kategorija – harvesters vai forvarders ar pilnu masu virs 7500 kilogramiem;

6.4.4. TR4 kategorija – veltnis ar pilnu masu virs 7500 kilogramiem;

6.5. traktortehnikas vadīšanas apmācības laukums – laukums bez būvēm, koku un krūmu stādījumiem, akmens krāvumiem, dīķiem un citiem objektiem, kas varētu ierobežot laukuma izmantošanu visā platībā, – ar vismaz 0,5 hektāru lielu platību. Apmācības laukums atrodas ne tālāk kā 50 kilometrus no teorētisko mācību vietas, un to izmanto tikai apmācībai.

7. Šo noteikumu 6.4. apakšpunktā minētā traktortehnika un tās piekabes ir reģistrēta aģentūrā, tai ir veikta valsts tehniskā apskate (izņemot traktortehniku, kas reģistrēta kā speciālā traktortehnika), tai ir spēkā esoša obligātā civiltiesiskā apdrošināšana, kā arī traktortehnika ir papildus aprīkota ar mācību pazīšanas zīmi “Mācību transportlīdzeklis” atbilstoši prasībām normatīvajos aktos par ceļu satiksmi.

8. Šo noteikumu 4. punktā minēto iesniegumu izskata aģentūras komisijas sēdē. Aģentūras komisijas sēdē ir tiesības piedalīties attiecīgās izglītības iestādes pārstāvim.

9. Ja nav iesniegta visa šo noteikumu 4. punktā minētā informācija, izglītības iestāde to iesniedz 10 darbdienu laikā pēc aģentūras pieprasījuma saņemšanas. Precizēto informāciju aģentūra pārbauda triju darbdienu laikā pēc tās saņemšanas.

10. Ja mēneša laikā pēc iesnieguma iesniegšanas aģentūrā izglītības iestāde nav saņēmusi lēmumu par atļaujas piešķiršanu, uzskatāms, ka mācību atļauja ir piešķirta. Ja izglītības iestāde atbilst šajos noteikumos minētajām prasībām, aģentūra izglītības iestādei izsniedz beztermiņa mācību atļauju.

11. Ja mainās mācību atļaujā norādītā informācija, izglītības iestāde 10 darbadienu laikā pēc izmaiņu rašanās iesniedz aģentūrā iesniegumu par izglītības iestādes pārreģistrāciju un dokumentus, kas pamato grozījumu izdarīšanu izsniegtajā mācību atļaujā.

12. Ja mainās šo noteikumu 4. punktā minētā informācija, izglītības iestāde piecu darbdienu laikā pēc izmaiņu rašanās iesniedz aģentūrā iesniegumu ar precizētu informāciju un aģentūra veic šo noteikumu 5. punktā minētās darbības.

13. Par mācību atļaujas nozaudēšanu, nozagšanu, iznīcināšanu vai neatgriezenisku sabojāšanu izglītības iestāde rakstiski informē aģentūru. 10 darbdienu laikā pēc iesnieguma saņemšanas aģentūra izsniedz personīgi vai nosūta pa pastu vai elektroniski jaunu mācību atļauju ar atzīmi "Dublikāts".

14. Mācību atļaujas izsniegšanas pamatojuma dokumentus aģentūra glabā vismaz piecus gadus.

**III. Kvalifikācijas prasības speciālistiem, kas sagatavo traktortehnikas vadītājus**

15. Traktortehnikas vadītāju sagatavošanas programmā iekļautos mācību priekšmetus ir tiesības mācīt šādiem speciālistiem:

15.1. mācību priekšmetu "Traktortehnikas vispārējā uzbūve un ekspluatācijas pamati" – pasniedzējam ar lauksaimniecības tehnikas inženiera, autotransporta inženiera vai mežinženiera kvalifikāciju

15.2. mācību priekšmetu "Ceļu satiksmes noteikumi un satiksmes drošība" – pasniedzējam, kurš apguvis programmu "Ceļu satiksmi reglamentējošie normatīvie akti un ceļu satiksmes drošība" un ieguvis atbilstošu pasniedzēja kvalifikācijas apliecību, ko izsniegusi Ceļu satiksmes drošības direkcija.

16. Tiesības vadīt traktortehnikas vadītāju praktiskās mācības ir instruktoram, kam ir vismaz vidējā profesionālā izglītība traktortehnikas izmantošanas nozarē, vismaz trīs gadu ilgs attiecīgās kategorijas traktortehnikas vadītāja stāžs un aģentūras izsniegta traktortehnikas vadītāju sagatavošanas praktisko mācību instruktora apliecība (3. pielikums).

17. Lai iegūtu traktortehnikas vadītāju sagatavošanas praktisko mācību instruktora apliecību (turpmāk – instruktora apliecība), persona aģentūras noteiktajā izglītības iestādē apgūst traktortehnikas praktisko mācību instruktoru sagatavošanas programmu (4. pielikums) un nokārto eksāmenu attiecīgās kategorijas traktortehnikas vadīšanā, kā arī ceļu satiksmes noteikumos, satiksmes drošībā un praktiskajā pedagoģijā.

18. Kvalifikācijas iegūšanas teorētisko eksāmenu un eksāmenu traktortehnikas vadīšanā pieņem aģentūras eksaminācijas komisija. Eksaminācijas komisijas sastāvā ir vismaz trīs locekļi.

19. Aģentūra izsniedz instruktora apliecību, kad ir sekmīgi nokārtots teorētiskais eksāmens un eksāmens traktortehnikas vadīšanā. Instruktora apliecības derīguma termiņš ir pieci gadi.

20. Aģentūra anulē instruktora apliecību, ja:

20.1. tās iegūšanai izmantoti viltoti dokumenti vai sniegtas nepatiesas ziņas;

20.2. instruktoram saskaņā ar normatīvajiem aktiem par ceļu satiksmes drošību atņemtas transportlīdzekļu vadīšanas tiesības vai saskaņā ar pārkāpumu uzskaites punktu sistēmu piemērots transportlīdzekļu vadīšanas tiesību izmantošanas aizliegums.

21. Personai, kurai ir anulēta instruktora apliecība, ir tiesības atkārtoti to iegūt, kad beidzies transportlīdzekļu vadīšanas tiesību izmantošanas aizliegums vai atgūtas transportlīdzekļu vadīšanas tiesības.

22. Ja beidzies instruktora apliecības derīguma termiņš, persona atkārtoti kārto šo noteikumu 17. punktā minētos eksāmenus un saņem jaunu apliecību.

**IV. Mācību grupas reģistrācija**

23. Trīs darbdienas pirms traktortehnikas vadītāju mācību uzsākšanas izglītības iestāde mācību grupas reģistrācijas iesniegumu (5. pielikums) iesniedz aģentūrā. Ja ir mainījušās mācību grupas reģistrācijas iesniegumā norādītās ziņas, izglītības iestāde par to elektroniski informē aģentūru līdz nodarbības sākumam.

24. Vienu mēnesi pēc mācību uzsākšanas profesionālās izglītības mācību iestāde, kas īsteno vidējās profesionālās vai augstākās izglītības programmu, aģentūrā iesniedz mācību grupas reģistrācijas iesniegumu un valsts akreditēto mācību programmu, ja tās valsts akreditētā mācību programma sakrīt ar traktortehnikas vadītāju programmu.

25. Mācību grupās personu skaits atbilst šo noteikumu 6.1.6. apakšpunktā norādītajai informācijai. Mācību grupā ir ne mazāk par piecām un ne vairāk par 30 personām. Pēc mācību grupas reģistrācijas tajā neiekļauj jaunas apmācāmās personas.

26. Vienas teorētisko priekšmetu vai praktisko mācību stundas ilgums ir 45 minūtes. Maksimālais teorētisko priekšmetu mācību stundu skaits mācību grupā nepārsniedz astoņas mācību stundas dienā, bet praktisko mācību stundu skaits nepārsniedz divas mācību stundas dienā. Saskaņā ar mācību plānojumu ik pēc 45 minūšu garas mācību stundas ir 5–10 minūšu pārtraukums.

27. Ja ir mainījies izglītības iestādes nosaukums, teorētisko priekšmetu vai praktisko mācību norises vietas adrese vai konkrēto pasniedzēju un praktiskajā apmācībā izmantojamās traktortehnikas saraksts, kas tika iesniegts pirms mācību atļaujas saņemšanas, aģentūra konkrēto mācību grupu reģistrē tikai pēc precizētas informācijas saņemšanas.

28. Pasniedzējs mācību grupas žurnālā atzīmē teorētisko priekšmetu mācību stundu apmeklējumu, nodarbību nosaukumu un tematu, kā arī ne vēlāk kā 20 minūtes pēc nodarbības sākuma nepārprotami atzīmē tās apmācāmās personas, kas piedalās konkrētajā mācību stundā, un ar burtu „n” – personas, kas nav ieradušās. Praktiskās apmācības nodarbību apmeklējumu instruktors atzīmē katras apmācāmās personas mācību reģistrācijas kartē pēc katras nodarbības. Pasniedzējs vai inspektors atzīmētās informācijas patiesumu apliecina, parakstoties vai nu mācību grupas žurnālā, vai mācību reģistrācijas kartē (6. pielikums).

29. Mācību programmā noteiktais laiks ir paredzēts mācību vielas apguvei, un mācību stundu laikā aizliegts risināt tematiskos uzdevumu. Ieskaites un pārbaudes darbi jāplāno ārpus noteiktā mācību laika.

30. Mācību grupā netiek reģistrēta persona, kurai:

30.1. piemērots administratīvais sods – aizliegums uz noteiktu laiku iegūt transportlīdzekļa vadīšanas tiesības – vai ir atņemtas transportlīdzekļa vadītāja tiesības;

30.2. noteikts transportlīdzekļu vadīšanas tiesību izmantošanas aizliegums;

30.3. konstatētas medicīniskas pretindikācijas transportlīdzekļu vadīšanai.

31. Persona mācību grupā var tikt reģistrēta mēnesi pirms šo noteikumu 30.1. un 30.2. apakšpunktā minētā administratīvā soda vai transportlīdzekļu vadīšanas tiesību izmantošanas aizlieguma beigām.

32. Ja mācību grupā reģistrētā persona neapmeklē vairāk kā 10 procentu teorētisko priekšmetu vai praktisko mācību nodarbību, izglītības iestāde šo personu atskaita no mācību grupas un par to rakstiski informē aģentūru.

**V. Traktortehnikas vadītāju sagatavošanas programmas**

33. Izglītības iestāde traktortehnikas vadītājus sagatavo pēc šādām mācību priekšmetu un praktisko mācību programmām:

33.1. traktortehnikas vispārējā uzbūve un ekspluatācijas pamati (7. pielikums);

33.2. ceļu satiksmes noteikumi un satiksmes drošība (8. pielikums);

33.3. praktisko mācību programma (9. pielikums);

33.4. kopsavilkums par traktortehnikas vadītāju sagatavošanas mācību plānā noteikto priekšmetu stundu skaitu pa kategorijām (10. pielikums).

34. Nepieciešamo teorētisko priekšmetu un praktisko (vadīšanas) mācību stundu skaitu, ņemot vērā apmācāmās personas iepriekšējās zināšanas, iemaņas un sekmību, nosaka izglītības iestāde, bet to saturs un ilgums nedrīkst būt mazāks par šo noteikumu 4., 5., 6., 7., 8. un 9. pielikumā noteikto mācību saturu un ilgumu.

35. Praktisko (vadīšanas) apmācību var uzsākt reizē ar teorētisko apmācību, ja nodarbības nesakrīt.

36. Pēc attiecīgas mācību programmas apgūšanas apmācāmā persona izglītības iestādē kārto ieskaites ceļu satiksmes noteikumos un satiksmes drošībā, traktortehnikas vispārējo uzbūvē un ekspluatācijas pamatos, kā arī praktisko braukšanu. Par nokārtotajām ieskaitēm izdara ierakstu apmācāmā mācību reģistrācijas kartē.

37. Praktisko apmācību ne vairāk kā 20 procentu apjomā no mācību programmā noteiktā mācību laika atļauts īstenot uz simulatora.

38. Teorētiskos eksāmenus aģentūrā drīkst kārtot, ja ir aizpildīta un noformēta apmācāmā mācību reģistrācijas kartes (apliecinājums) pirmā sadaļa “Teorētiskā apmācība”.

39. Vadīšanas eksāmenu drīkst kārtot, ja ir pilnībā aizpildīta un noformēta apmācāmā mācību reģistrācijas karte (apliecinājums), kas dod tiesības personai kārtot aģentūrā eksāmenus traktortehnikas vadītāja tiesību iegūšanai.

40. Eksāmenus traktortehnikas vadītāja tiesību iegūšanai persona aģentūrā var kārtot trīs gadus, skaitot no reģistrēšanas dienas izglītības iestādes mācību grupā. Ja persona minētajā termiņā eksāmenus nenokārto, tā traktortehnikas vadītāja tiesību iegūšanai reģistrējas izglītības iestādes jaunā mācību grupā un atkārtoti beidz teorētisko un praktisko apmācību izglītības iestādē.

41. Apmācību īsteno, pamatojoties uz rakstisku līgumu, kuru izglītības iestāde noslēdz ar apmācāmo personu un kurā tiek atspoguļoti būtiskākie apmācības nosacījumi – izglītības iestādes un apmācāmās personas tiesības un pienākumi, samaksas kārtība, reģistrācijas kārtība mācību grupā, nodarbību grafiks, teorētisko priekšmetu un praktiskās (vadīšanas) apmācības kārtība un apmācāmās personas atskaitīšanas kārtība.

**VI. Mācību procesa kontrole un mācību atļaujas darbības apturēšana un anulēšana**

42. Lai kontrolētu šo noteikumu prasību ievērošanu, aģentūras amatpersonām ir tiesības apmeklēt izglītības iestādi, iepazīties ar mācību materiālo bāzi un mācību procesu un saņemt no izglītības iestādes nepieciešamos dokumentus, kas attiecas uz traktortehnikas vadītāju sagatavošanu.

43. Veicot mācību grupu praktisko apmācību procesa kontroli, aģentūras amatpersona pārbauda, vai traktortehnikas vadīšanas apmācības laukums un traktortehnika atbilst šo noteikumu 6.5. apakšpunkta un 7. punkta prasībām.

44. Aģentūras amatpersonas apmeklē izglītības iestādi katru reizi, kad aģentūrā ir reģistrēta jauna mācību grupa, lai pārbaudītu teorētiskās un praktiskās nodarbības.

45. Ja aģentūra konstatē, ka izglītības iestāde pārkāpj šo noteikumu prasības, tā pieņem lēmumu par mācību atļaujas darbības apturēšanu uz laiku, nosakot samērīgu pārkāpumu novēršanas termiņu un to paziņojot izglītības iestādei. Šajā laikposmā ir aizliegts izsniegt jaunu mācību atļauju izglītības iestādei.

46. Ja izglītības iestāde aģentūras noteiktajā laikā ir novērsusi konstatētās neatbilstības normatīvo aktu prasībām, mācību atļaujas darbību atjauno trīs darbdienu laikā.

47. Aģentūras komisija anulē izglītības iestādei izsniegto mācību atļauju vai visas mācību atļaujas, ja:

47.1. gada laikā ir atkārtoti pārkāptas šo noteikumu prasības;

47.2. izglītības iestāde pārtrauc traktortehnikas vadītāju apmācību;

47.3. izglītības iestāde divu gadu laikā pēc mācību atļaujas izsniegšanas nav reģistrējusi nevienu mācību grupu vai divu gadu laikā pēc pēdējās mācību grupas reģistrācijas aģentūrā nav reģistrējusi nevienu jaunu mācību grupu. Pēdējai aģentūrā reģistrētajai mācību grupai ir jābūt pabeigtām teorētiskajām un praktiskajām mācībām;

47.4. tiek konstatēts, ka reģistrācijas apliecības saņemšanai izmantoti viltoti dokumenti vai iesniegtas nepatiesas ziņas;

47.5. izglītības iestādei ir atņemtas tiesības veikt komercdarbību;

47.6. izglītības iestāde aģentūras noteiktajā laikā nav novērsusi konstatētās neatbilstības normatīvo aktu prasībām;

47.7. sešu kalendāra mēnešu laikā traktortehnikas vadītāja kvalifikācijas iegūšanas teorētisko eksāmenu vai praktisko (vadīšanas) eksāmenu pirmajā reizē nokārto mazāk par 50 procentiem izglītības iestādes apmācīto personu.

48. Jautājumu par mācību atļaujas anulēšanu izskata aģentūras komisijas sēdē. Uz komisijas sēdi uzaicina izglītības iestādes pārstāvi, iepriekš informējot par jautājuma izskatīšanas iemeslu. Izglītības iestādes pārstāvja neierašanās uz komisijas sēdi nevar būt par pamatu tam, lai atliktu jautājuma izskatīšanu.

49. Ja pārkāptas šo noteikumu 47.1., 47.4. un 47.6. apakšpunktā minētās prasības, gadu pēc mācību atļaujas anulēšanas izglītības iestādei nav tiesību atkārtoti saņemt mācību atļauju.

50. Mācību atļauju nekavējoties aptur uz laiku, ja tiek konstatēts, ka beidzies termiņš kādam no līgumiem, kas minēti šo noteikumu 4.5., 4.6. vai 4.7. apakšpunktā. Mācību iestādes darbība tiek atjaunota, kad aģentūrā iesniegti dokumenti, kas apliecina jauna līguma noslēgšanu par mācību telpu vai braukšanas mācību laukuma vai traktortehnikas un to piekabes izmantošanu.

**VII. Noslēguma jautājumi**

51. Atzīt par spēku zaudējušiem Ministru kabineta 2010. gada 2. marta noteikumus Nr. 206 “Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību” (Latvijas Vēstnesis, 2010, 37. nr.; 2012, 147. nr.).

52. Mācību grupas, kas uzsākušas mācības līdz šo noteikumu spēkā stāšanās dienai, pabeidz darbu saskaņā ar prasībām, kādas normatīvajos aktos bija noteiktas mācību sākšanas brīdī.

53. Izglītības iestāde sešu mēnešu laikā pēc šo noteikumu spēkā stāšanās precizē mācību atļaujā norādīto traktortehnikas vadītāju kategoriju atbilstoši šo noteikumu 10. punktā paredzētajai kārtībai.

54. Šo noteikumu 11. punkta prasības par mācību atļaujas iesniegumam pievienotās informācijas izmaiņu ziņošanu aģentūrai saistībā ar traktortehnikas vadītāju kategoriju izmaiņām nepiemēro, bet iepriekšējās kategorijas pielīdzina jaunajām kategorijām šādā veidā:

54.1. iepriekšējo A kategoriju pielīdzina jaunajai TR1 kategorijai;

54.2. iepriekšējo B kategoriju pielīdzina jaunajai TR2 kategorijai;

54.3. iepriekšējo C kategoriju pielīdzina jaunajai TR2 kategorijai;

54.4. iepriekšējo D kategoriju pielīdzina jaunajai TR2 kategorijai;

54.5. iepriekšējo E kategoriju pielīdzina jaunajai TR4 kategorijai;

54.6. iepriekšējo F kategoriju pielīdzina jaunajai TR3 kategorijai;

54.7. iepriekšējo G kategoriju pielīdzina jaunajai TR4 kategorijai;

54.8. iepriekšējo H kategoriju pielīdzina jaunajai TR2 kategorijai.

55. Šo noteikumu 40. punktā minētā prasība par to, ka eksāmenus traktortehnikas vadītāja tiesību iegūšanai persona aģentūrā var kārtot trīs gadus, skaitot no reģistrēšanas dienas izglītības iestādes mācību grupā, neattiecas uz personām, kas mācību grupā reģistrētas līdz 2018. gada 31. augustam.

56. Noteikumi stājas spēkā 2018. gada 1. septembrī.

Ministru prezidents Māris Kučinskis

Zemkopības ministrs Jānis Dūklavs